SKRIFTLIG FORESPØRGSEL P-2090/02

af Ioannis Averoff (PPE-DE) til Kommissionen

(10. juli 2002)

Om: Bygning af et vandkraftværk i området Rona i Anilios sogn i Metsovo kommune af virksomheden Lakmos Energiaki A/S

I sit svar på skriftlig forespørgsel P-1521/02(1) meddelte Kommissionen, at de græske myndigheder har bekræftet, at der bygges et vandkraftværk med begrænset kapacitet i Anilios. I forbindelse hermed er der truffet en afgørelse om, at dette opfylder miljøkravene. Jeg vil imidlertid forelægge Kommissionen følgende supplerende oplysninger:

Beboerne i Anilios har, støttet af Metsovo kommune, ansøgt byretten i Ioannina om omgående indstilling af byggeriet. Ansøgningen bliver erklæret antagelig i henhold til afgørelse nr. 2150/2001, hvormed der blev nedlagt midlertidigt forbud mod byggeriet, indtil der foreligger en endelig afgørelse i det søgsmål, der allerede er indledt ved den ansvarlige domstol (byretten i Metsovo), som vil afsige dom den 20. september 2002.

I anmodningen om indstilling af byggeriet påberåbes det, at byggetilladelsen er ulovlig af følgende grunde:

- Vandkraftværkets kapacitet (funktionen af højdeforholdet mellem dæmningen og kraftværket og vandforsyningen) er langt over 1 MV, da både den effektive højdeforskel mellem dæmningen og kraftværket overskrider den i undersøgelsen anførte afstand på 182 m, og vandforsyningen i høj grad overskrider 400 liter pr. sekund, idet man kun medregner ydelsen fra kilderne i Rona, selvom også vandet fra kilderne Metsovitikos II og Arkudorema bliver udnyttet til projektet. Disse ukorrekte oplysninger blev bevidst forelagt af sagsøgte for at få vandkraftværket til at fremstå som mindre. Således omgik man den normale lovlige procedure for udstedelse af forudgående godkendelse af projekters placering (udviklingsministeriets dekret nr. 30557/96), hvorfor dets gennemførelse er ulovligt.

- Vandindvindingen finder sted i et Natura 2000-område (GR 2130006), som er levested for den brune bjørn (ursus arctos), der er en beskyttet art, og vandledningen passerer et særlig smukt område med rig flora og fauna, hvilket der ikke blev taget hensyn til, da man gav tilladelse til projektet.

Kan Kommissionen på baggrund heraf oplyse, om der i de bilag, der er vedlagt de græske myndigheders svar, refereres til ovennævnte oplysninger, samt hvilke foranstaltninger den vil iværksætte, når den har efterprøvet disse, navnlig da det græske udviklingsministerium har indplaceret projektet inden for rammerne af den tredje fællesskabsstøtteramme?

(1) Se side 169.

Svar afgivet på Kommissionens vegne af Margot Wallström

(2. august 2002)

På grundlag af de forhold, det ærede medlem har fremført, har Kommissionen indledt en rutinemæssig undersøgelse af sagen for at få afklaret, om de pågældende anlægsarbejder er i overensstemmelse med fællesskabsretten på miljøområdet.

Som led i behandlingen af denne sag har Kommissionen henvendt sig til de græske myndigheder og fået disses svar ved udgangen af maj 2002. Dette svar, som rummer omfattende bilag, bekræfter for det første, at der kun findes et enkelt vandkraftværk med beskeden kapacitet i Anilio, i forbindelse med hvilket miljøvilkårene er blevet godkendt, for det andet, at der ikke eksisterer noget projekt for anlæggelse af et vandkraftværk i Vovoussa, og for det tredje, at der i forbindelse med vandkraftværkprojektet i Agios Nikolaos ved Arachthos-floden nær kommunen Dafnoti er blevet foretaget en undersøgelse med henblik på forhåndsgodkendelse af beliggenheden, hvis resultater de nationale myndigheder er ved at vurdere.

Kommissionen er i gang med nærmere at analysere de informationer, der er indeholdt i svaret, med henblik på at fastslå, hvorvidt de pågældende projekter vil kunne få mærkbare negative miljøvirkninger. Kommissionen vil træffe alle nødvendige forholdsregler for sikre, at fællesskabslovgivningen på miljøområdet anvendes korrekt. Kommissionen opfordrer det ærede medlem til at tilstille den alle yderligere oplysninger, der kan rejse tvivl om de informationer, de græske myndigheder er fremkommet med i denne sag.